इस दौर च माह्नु दे रुचि-रुझान ते प्रवृत्ति ते द्रिश्टीकोण च तब्दीली बी टकोह्दी लभदी ऐ। ओह्दी इस मानसिकता दे केईं रंग इ’नें क्हानियें च चित्रत न। जित्थै ओह् अपने जीवन च इक्कलापन मसूस करदा ऐ, कुसै दुए दी लोड़ मसूस करदा ऐ उत्थै उसी अपने स्वार्थ ते अपने शा बद्ध कोई प्यारा नेईं। अज्जै दा माह्नु दमुहां ऐ। एह् लुट्टने ते लटोने आह्ले दौनें कन्नै हमदर्दी दसदा ऐ ते फ्ही अपने आप गी पैसीमिस्ट आक्खियै हर सुआल शा बरी होई जंदा ऐ। "हिपोक्रेट बनाम मसीहा" इस चाल्ली दी मानसिकता दी प्रतिनिधि क्हानी ऐ। माह्नू दुए आसेआ पुच्छे गेदे सुआलें गी टाली बी जा पर अपने जमीर गी जबाब देना गै पौंदा ऐ। जि’यां इस क्हानी दा पात्र करदा ऐ।